b"\n_START_ARTICLE_\nTresquiorn\xc3\xadtids\n_START_SECTION_\nMorfologia\n_START_PARAGRAPH_\nEls membres de la fam\xc3\xadlia tenen ales llargues i amples, amb 11 plomes prim\xc3\xa0ries i al voltant de 20 de secund\xc3\xa0ries. S\xc3\xb3n grans voladores. En general el cos \xc3\xa9s molt allargat, aix\xc3\xad com el coll i les potes. El bec tamb\xc3\xa9 \xc3\xa9s llarg, corbat cap a baix en el cas dels ibis, i recte i distintivament aplanat en el cas dels becplaners. S\xc3\xb3n aus grans per\xc3\xb2 de mida variada, anant des dels 45\xc2\xa0cm i 450 g de Bostrychia bocagei, fins als 100\xc2\xa0cm i 4,2 kg de l'ibis gegant.\n_START_SECTION_\nH\xc3\xa0bitat i distribuci\xc3\xb3\n_START_PARAGRAPH_\nDistribuci\xc3\xb3 gaireb\xc3\xa9 mundial, freq\xc3\xbcentment a prop de l'aigua, dol\xc3\xa7a o salada, per\xc3\xb2 tamb\xc3\xa9 en zones m\xc3\xa9s seques, i fins en abocadors.\n_START_SECTION_\nAlimentaci\xc3\xb3\n_START_PARAGRAPH_\nS'alimenten d'una ampla gamma d'invertebrats i vertebrats petits. La t\xc3\xa8cnica dels ibis consisteix a afonar el bec en terra blana o fang, a la recerca dels aliments, mentre que la de les esp\xc3\xa0tules \xc3\xa9s moure el bec d'un costat a l'altre, filtrant l'aliment en aig\xc3\xbces de poca profunditat.\n_START_SECTION_\nH\xc3\xa0bits\n_START_PARAGRAPH_\nS\xc3\xb3n ocells di\xc3\xbcrns. A la nit dormen als arbres prop de l'aigua. S\xc3\xb3n gregaris i solen volar i alimentar-se en grups.\n_START_SECTION_\nReproducci\xc3\xb3\n_START_PARAGRAPH_\nNien en col\xc3\xb2nies i m\xc3\xa9s sovint en grups petits o, les esp\xc3\xa0tules, de manera individual, gaireb\xc3\xa9 sempre en arbres sobre l'aigua, per\xc3\xb2 de vegades en illots als aiguamolls. Generalment, la femella construeix una gran estructura de joncs i pals aportats pel mascle. _NEWLINE_Ponen de 2 a 5 ous. Els dos pares fan torns per covar i despr\xc3\xa9s alimenten els pollets amb productes regurgitats. Dues o tres setmanes despr\xc3\xa9s de l'eclosi\xc3\xb3, els joves, als qui ja no cal vigilar cont\xc3\xadnuament, abandonen el niu, sovint formant guarderies, per\xc3\xb2 tornen amb els seus pares per a ser alimentats."